Document ID: 32012D0226

DECIZIA COMISIEI
din 23 aprilie 2012
privind al doilea set de obiective de siguranță comune în ceea ce privește sistemul feroviar
[notificată cu numărul C(2012) 2084]
(Text cu relevanță pentru SEE)
(2012/226/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (Directiva privind siguranța feroviară) (1), în special articolul 7 alineatul (3) al doilea paragraf,
întrucât:
(1)
Comisia a acordat Agenției Europene a Căilor Ferate (denumită în continuare „agenția”) un mandat în conformitate cu Directiva 2004/49/CE pentru a elabora un proiect de obiective de siguranță comune („OSC”) și proiectul aferent de metode de siguranță comune pentru perioada 2011-2015. Agenția a prezentat Comisiei recomandarea sa cu privire la al doilea set de proiecte de OSC. Prezenta decizie se bazează pe recomandarea agenției.
(2)
Conform metodologiei stabilite prin Decizia 2009/460/CE a Comisiei din 5 iunie 2009 privind adoptarea unei metode de siguranță comune pentru evaluarea atingerii obiectivelor de siguranță, prevăzute la articolul 6 din Directiva 2004/49/CE a Parlamentului European și a Consiliului (2), și pentru stabilirea primului și celui de-al doilea set de OSC în conformitate cu Directiva 2004/49/CE, este necesar să se facă o evaluare cantitativă a performanțelor de siguranță actuale ale sistemelor feroviare din statele membre prin intermediul valorilor naționale de referință („VNR”). Decizia 2009/460/CE definește VNR ca fiind o măsură de referință care indică, pentru statul membru în cauză, nivelul maxim acceptabil pentru o categorie de risc feroviar. Cu toate acestea, dacă VNR este mai mare decât OSC corespunzător, calculat pe baza metodologiei, nivelul maxim acceptabil de risc pentru un stat membru este OSC corespunzător obținut din VNR, în conformitate cu metodologia stabilită în secțiunea 2.2 din anexa la Decizia 2009/460/CE.
(3)
Valorile pentru primul set de OSC, calculate pe baza datelor din perioada 2004-2007, au fost stabilite în Decizia 2010/409/UE a Comisiei din 19 iulie 2010 privind obiectivele de siguranță comune menționate la articolul 7 din Directiva 2004/49/CE a Parlamentului European și a Consiliului (3).
(4)
Directiva 2004/49/CE prevede un al doilea set de OSC, bazate pe experiența dobândită din primul set de obiective de siguranță comune și din punerea lor în aplicare. Acesta trebuie să reflecte domeniile prioritare în care este necesară îmbunătățirea condițiilor de siguranță. Valorile pentru al doilea set de OSC au fost calculate pe baza datelor din perioada 2004-2009, care au fost furnizate Eurostat de către statele membre în conformitate cu Regulamentul (CE) nr. 91/2003 al Parlamentului European și al Consiliului din 16 decembrie 2002 privind statisticile din transportul feroviar (4). Acestea au fost calculate folosind metodologia prevăzută la punctele 2.1.1 și 2.3.1 din anexa la Decizia 2009/460/CE.
(5)
Perioada de timp de la publicarea, în iulie 2010, a primului set de OSC, a fost prea scurtă pentru a acumula suficientă experiență în vederea modificării categoriilor de risc. Categoriile de risc rămân, prin urmare, aceleași ca pentru primul set de OSC. Cu toate acestea, pe baza numărului de accidente și decese produse în traficul feroviar, cele două categorii principale de risc sunt persoanele neautorizate în incinta instalațiilor feroviare (60 % dintre decese) și utilizatorii trecerilor la nivel (29 % dintre decese).
(6)
Valorile pentru al doilea set de OSC acoperă sistemul feroviar al Uniunii în ansamblul său. Nu există date disponibile pentru a calcula OSC pentru diferitele părți ale sistemului feroviar, astfel cum este prevăzut la articolul 3 litera (e) din Directiva 2004/49/CE. Această dispoziție definește OSC ca nivelurile de siguranță care trebuie cel puțin atinse de diferite părți ale sistemului feroviar (precum sistemul feroviar convențional, sistemul feroviar de mare viteză, tunelurile feroviare lungi sau liniile utilizate exclusiv pentru transportul de mărfuri) și de sistem ca întreg, exprimate în criterii de acceptare a riscurilor. Elaborarea de OSC pentru părțile menționate ale sistemului feroviar nu este fezabilă în prezent, din cauza lipsei datelor armonizate și fiabile referitoare la performanțele de siguranță ale părților sistemelor feroviare care funcționează în statele membre. Cu toate acestea, este necesară adoptarea celui de-al doilea set de OSC.
(7)
Prin urmare, Decizia 2010/409/UE trebuie înlocuită cu prezenta decizie.
(8)
Măsurile prevăzute în prezenta decizie sunt conforme cu avizul comitetului menționat la articolul 27 alineatul (1) din Directiva 2004/49/CE,
ADOPTĂ PREZENTA DECIZIE:
Articolul 1
Obiect și definiții
Prezenta decizie stabilește al doilea set de obiective de siguranță comune pentru sistemul feroviar în conformitate cu Directiva 2004/49/CE și cu Decizia 2009/460/CE.
În sensul prezentei decizii, se aplică definițiile prevăzute în Directiva 2004/49/CE, în Regulamentul (CE) nr. 91/2003 și în Decizia 2009/460/CE.
Articolul 2
Valorile naționale de referință
Valorile naționale de referință pentru statele membre și pentru diferitele categorii de risc utilizate pentru a calcula obiectivele de siguranță comune sunt prezentate în partea 1 din anexă.
Articolul 3
Obiective de siguranță comune
Valorile celui de-al doilea set de obiective de siguranță comune pentru diferitele categorii de risc, care acoperă sistemul feroviar în ansamblul său, sunt prezentate în partea 2 din anexă.
Articolul 4
Abrogare
Decizia 2010/409/UE se abrogă.
Articolul 5
Destinatari
Prezenta decizie se adresează statelor membre.
Adoptată la Bruxelles, 23 aprilie 2012.

Labels: 8